Venstre indførte sammen med sin regeringspartner, De Konservative, den såkaldte logningsbekendtgørelse i september 2007 som en del af anti-terrorpakken. Loven betød en intensiv overvågning af danskernes aktivitet på internettet og mobilnettet.

Bekendtgørelsen var skarpt kritiseret, men Venstre og De Konservative argumenterede for, at den var nødvendig i bekæmpelsen af terror og organiseret kriminalitet, og forslaget gik igennem med et bredt flertal i Folketinget.

Men i forbindelse med onsdagens høring angående overvågningernes værd meldte Venstres retsordfører, Karsten Lauritzen, noget overraskende ud, at han nu mener, at 80 procent af logningsdelen, nemlig internetovervågningen, er »overflødig«.

Han understreger dog overfor Berlingske Nyhedsbureau, at han stadig mener, det er vigtigt, at politi og PET kan telefonaflytte og lagre teleoplysninger og afviser at have ændret holdning.

- Vi har ikke ændret holdning. Her, nogle år efter, viser det sig bare, at dele af redskabet ikke bliver brugt af de relevante myndigheder, og at det ikke er et effektivt værn mod terror og organiseret kriminalitet. Faktisk viser det sig at være et elendigt og meget dyrt redskab, og så er det vel fair nok, at vi godt vil overveje, om det i virkeligheden er fornuftig brug af ressourcerne, forklarer han.

Formålet med logningen er at hjælpe politiet i kampen mod terror, men allerede tilbage i 2007 advarede flere eksperter mod bekendtgørelsen, da netop terrorister med lethed kan undgå at blive logget.

- De skal blot benytte en computer på en netcafé, et universitet, et bibliotek eller et andet offentligt sted. De er nemlig undtaget bekendtgørelsen. Desuden kan de sidde hjemme og kommunikere indbyrdes – de skal blot undgå at benytte danske teleselskabers e-mailtjenester. Bruger de Yahoo, Gmail eller Hotmail, finder der ingen registrering sted, forklarede ekspert i menneskerettigheder og IT-samfundet Rikke Frank Jørgensen dengang til Politiken.

Ifølge Karsten Lauritzen bruger politiet og PET dog ikke rigtigt den del, der vedrører overvågningen på internettet, til noget.

- Hverken politi, PET eller justitsministeren kan komme med et eneste eksempel på, at internetovervågningsdelen har været med til at opklare alvorlige forbrydelser, siger han.

Det er Socialdemokraternes IT- og teleordfører, Trine Bramsen, lodret uenig i.

- Både politi og PET siger, at det er et afgørende redskab i deres opklaringsarbejde, og det er jo klart, at de ikke kan gå ud og lægge en masse eksempler på bordet, da det vil gøre deres arbejdsmetoder alt for gennemsigtige. Internetovervågning er helt essentielt i forhold til eksempelvis opklaring af sager om børneporno, siger hun og tilføjer:

- Det er et udtryk for hykleri, når Venstre lige pludselig vender på en tallerken og er imod dele af logningsbekendtgørelsen.